2025-05-07 Pranešimas žiniasklaidai

**Startavo „Keliaujanti atominė pamoka" – edukacinis projektas apie švarią aplinką ir branduolinės fizikos įdomybes**

Energetikos ir technikos muziejuje Vilniuje pirmiesiems moksleiviams pristatyta nauja interaktyvi edukacinė iniciatyva – „Keliaujanti atominė pamoka", kurią Ignalinos atominė elektrinė (toliau – IAE) įgyvendina kartu su edukatorių komanda „Mėgintuvėlis.lt". Šis projektas skirtas 5–7 klasių moksleiviams, siekiant ugdyti jų aplinkosauginį sąmoningumą ir supratimą apie Lietuvos branduolinės veiklos palikimą.

„Keliaujanti atominė pamoka" – tai pokalbiai apie sudėtingus dalykus paprastai, bet įtraukiančiai. Tokia forma pristatydami saugų branduolinio paveldo sutvarkymą, norime skatinti vaikų smalsumą ir kritinį mąstymą. Tuo pačiu mums tai nuostabi galimybė įgyvendinti savo socialinę atsakomybę – ugdyti būsimus sprendimų priėmėjus ir jiems galbūt ateityje prisidėti prie Lietuvos atominės transformacijos", – iniciatyvos idėją pristatė IAE vadovas Linas Baužys.

Šis edukacinis projektas išsiskiria savo interaktyviu mokomosios medžiagos pateikimu – užuot pasyviai mokęsi, vaikai aktyviai dalyvauja demonstraciniuose eksperimentuose, kurie teorines aplinkosaugines žinias paverčia apčiuopiama patirtimi. Tokia informacijos pateikimo forma skatina natūralų vaikų smalsumą ir kartu skiepija tvarumo, saugumo bei asmeninės atsakomybės už mūsų aplinką svarbos supratimą.

Pirmaisiais šios atominės pamokos dalyviais tapo Vilniaus Kunigaikščio Gedimino progimnazijos penktokai. 90 minučių trukmės pamokoje moksleiviai turėjo progą tapti „jaunaisiais inžinieriais" – eksperimentuoti, susipažinti su įvairiais aplinkos taršos šaltiniais ir jų poveikiu, atsakingu atliekų, tarp jų ir radioaktyviųjų, tvarkymu. Taip pat jie sužinojo, kas yra radiacija ir koks jos poveikis aplinkai, kaip saugiai Lietuvoje tvarkomos radioaktyviosios atliekos IAE.

Po oficialaus projekto pristatymo iškart startuoja keliaujančių atominių pamokų ciklas, kurio metu edukatoriai lankys įvairias Lietuvos rajonų mokyklas bei interaktyviai dalinsis aplinkosauginėmis bei branduolinės fizikos žiniomis. Iki šių mokslo metų pabaigos jau suplanuota aplankyti penkias Ignalinos, Alytaus ir Šakių mokyklas, o nuo rudens bus keliaujama ir į kitas šalies mokyklas. Norinčios „Keliaujančią atominę pamoką“ į svečius galės pasikviesti ir pačios.

Šiandien vienas pagrindinių IAE tikslų – įgyvendinti jėgainės neatidėliotino išmontavimo darbus nepaliekant ateities kartoms nepagrįstos radioaktyviųjų atliekų tvarkymo naštos. Įmonės misija – kurti švarią aplinką tvariai tvarkant branduolinės veiklos palikimą. Po elektrinės galutinio eksploatavimo ir išmontavimo darbų iki 2090 m. planuojama pastatyti giluminį atliekyną, o per šį laikotarpį įsitvirtinti kaip pažangi naujos kartos branduolinės energetikos aplinkosaugos įmonė ir sėkmingai vystyti veiklą toliau.